REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/74-25

3. jun 2025. godine

B e o g r a d

ZAPISNIK

SA 33. SEDNICE ODBORA ZA ADMINISTRATIVNO-BUDžETSKA I MANDATNO-
IMUNITETSKA PITANjA, ODRŽANE 3. JUNA 2025. GODINE

Sednica je počela u 11,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Igor D. Jakšić, Olja Petrović, Dane Stanojčić, Aleksandar Jugović, Goran Milić, Stefan Kitanović, Đorđe Komlenski, Branimir Jovanović, Branko Lukić i Stefan Janjić.

Sednici nisu prisustvovali članovi Odbora; Miloljub Albijanić, Snežana Paunović, Miroslav Aleksić, Dragana Rakić i Vojislav Mihailović.

Sednici je prisustvovao i Marko Milošević, zamenik člana Snežane Paunović.

Jelena Milošević, član Odbora, pristupila je sednici prilikom razmatranja Druge tački dnevnog reda.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 30, 31. i 32. sednice Odbora -

1. Razmatranje ostavki koje su na funkciju narodnog poslanika podneli Aleksandar Antić (01 broj: 118-731/25 od 17. aprila 2025. godine) i prof. dr Aleksandra Pavlović Marković (01 broj:118-732/25 od 17. aprila 2025. godine);

2. Razmatranje zahteva Sanje Ćalović, narodnog poslanika, za ostvarivanje prava na isplatu mesečne naknade na ime zakupa stana u Beogradu i naknade za odvojeni život od porodice (21 broj: 120-787/25 od 24. aprila 2025. godine).

\*\*\*

Pre prelaska na rad po utvrđenom dnevnom redu Odbor je jednoglasno, bez primedaba, usvojio zapisnik sa 30, 31. i 32. sednice Odbora.

Prva tačka dnevnog reda: Razmatranje ostavki koje su na funkciju narodnog poslanika podneli Aleksandar Antić i prof. dr Aleksandra Pavlović Marković

Predsednik Odbora je obavestio prisutne da su ostavke koje su na funkciju narodnog poslanika podneli Aleksandar Antić i prof. dr Aleksandra Pavlović Marković overene u skladu sa zakonom kojim se uređuje overavanje potpisa i u zakonskom roku predate na pisarnicu Narodne skupštine.

Diskusije nije bilo.

Odbor je na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavki narodnih poslanika Aleksandra Antića i prof. dr Aleksandre Pavlović Marković, izabranih sa Izborne liste „IVICA DAČIĆ - PREMIJER SRBIJE“, nastupio slučaj iz člana 131. stav 2. tačka 6) Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština, u smislu člana 133. istog zakona, konstatuje da je imenovanim prestao mandat narodnog poslanika.

Popunjavanje upražnjenih poslaničkih mesta izvršiće se dodeljivanjem mandata drugim kandidatima u skladu sa čl. 134. i 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Razmatranje zahteva Sanje Ćalović, narodnog poslanika, za ostvarivanje prava na isplatu mesečne naknade na ime zakupa stana u Beogradu i naknade za odvojeni život od porodice

Predsednik Odbora je informisao prisutne da je Sanja Ćalović, narodni poslanik sa prebivalištem u Čačku, podnela zahtev za zakup stana u Beogradu i naknade za odvojeni život od porodice, kao i da je dokumentacija koju je priložila uz zahtev uredna.

Diskusije nije bilo.

 Odbor je na predlog predsednika, jednoglasno prihvatio zahtev narodnog poslanika Sanje Ćalović i doneo Rešenje o ostvarivanju prava na isplatu mesečne naknade na ime zakupa stana u Beogradu i Rešenje o ostvarivanje prava na naknadu za odvojeni život od porodice, počev od 24. aprila 2025. godine.

S obzirom na to da glasanje Đorđa Komlenskog, člana Odbora, nije bilo moguće upotrebom sistema e-parlamenta, narodni poslanik je glasao „ZA“ podizanjem ruke.

\*\*\*

Sednica je završena u 11,10 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov